જલાલુદ્દીન મોહમ્મદ અકબરની એક નિઃસંતાન બાપ તરીકેની યાત્રા, એનો મહેલ, શીશ મહલ, અકબરનો દરબાર, યુદ્ધભૂમિ, કાળકોટડી… આ બધું સ્ટેજ પર કેવી રીતે ઊતરી શકે? સ્ટેજની સૌથી આગળના ભાગે એક સફેદ અર્ધપારદર્શક પડદા પર ડ્યુઅલ પ્રોજેક્ટર્સની મદદથી વિવિધ આકૃતિઓ આપાત થતી રહે, પછી મુખ્ય તખ્તો, તેના પાછળના ભાગે સતત આવ-જા થતું સ્ટેડિયમ સ્ટાઇલ જાયન્ટ પોડિયમ અને બૅકગ્રાઉન્ડમાં વધુ એક ગંજાવર સ્ક્રીન. તે સ્ક્રીન પર બૅકપ્રોજેક્શનથી ક્યારેક મહેલ તો ક્યારેક કાળકોટડીની ઇમેજિસ આપાત થતી રહે. સ્ટેડિયમ સીટિંગ સ્ટાઇલનું તે પગથિયાંનુમા પોડિયમ ક્યારેક બાદશાહ સલામતનો તખ્ત બને, તો ક્યારેક ડાન્સરો માટેનું સ્ટેજ બને, ક્યારેક પ્રેમમાં પડેલા આશિક સલીમનું એકાંતમાં આહ ભરવાનું લોકેશન બને, તો ક્યારેક સલીમ-અનારકલીના ઇશ્કનું ચશ્મદીદ બને. ઉપરથી કળાત્મક કમાનો ઊતરી આવે તો મહેલ બની જાય અને ક્યારેક એવી જ ફ્રેમ યુદ્ધમેદાનના તંબુની આભા ઊભી કરી દે! આ ઉપરાંત સતત અલગ અલગ ઍન્ગલ્સથી આપાત થતી લાઇટોની આંખમિચૌલી. આ બધાનું કમાલ કોમ્બિનેશન આપણે જાણે થ્રી-ડી ફિલ્મ જોતા હોઇએ એવી આબેહૂબ આભા ઊભી કરે. તેનું વર્ણન પણ શબ્દોનું કામ નથી.